Пра актуальнасць праблемы алкагалізму ў нашай краіне, напэўна, і казаць не трэба. Беларусы па-ранейшаму застаюцца аднымі з сумных лідараў па колькасці ўжывання спірту на душу насельніцтва. Важную ролю ў дапамозе залежным ад алкаголю адыгрываюць групы Ананімных Алкаголікаў. Але і Касцёл усвядамляе неабходнасць аказання духоўнай дапамогі залежным людзям, таму жадае супрацоўнічаць з імі, дапамагаць ім прыйсці ці вярнуцца да Бога. Так ствараюцца душпастырствы цвярозасці, арганізуюцца сустрэчы альбо рэкалекцыі, у Бягомлі пры каталіцкай парафіі пачаў працу Цэнтр дапамогі залежным ад алкаголю і наркотыкаў.